Man skuldig bevind aan Franziska se moordFranziska Blöchliger en haar ouers. WAARSKUWING: Die berig bevat grafiese besonderhede en kan sensitiewe lesers en kinders ontstel. Howard Oliver (27) is Woensdag in die hooggeregshof in Kaapstad skuldig bevind vir die moord op en verkragting van die 16-jarige Franziska Blöchliger. Eric Ntabazalila, woordvoerder van die Nasionale Vervolgingsgesag (NVG), het die skuldigbevinding aan Maroela Media bevestig. “Die NVG verwelkom Oliver se skuldigbevinding en dit bevestig weereens die NVG se vasbeslotenheid om sake van geweld teen vroue en kinders te prioritiseer,” het Ntabazalila gesê. “Hierdie skuldigbevinding is ŉ groot stap om te verseker dat Oliver lank tronkstraf sal uitdien om seker te maak hy kry nie weer die kans om enige ander vrou of kind seer te maak nie.” Oliver het aanvanklik tydens ŉ vorige hofverskyning ontken hy het Blöchliger vermoor. Hy het egter later skuld op die aanklagte teen hom erken en sy volle bekentenis is vandeesweek in die hof voorgelees. In die bekentenis vertel Oliver hoe hy Blöchliger op 7 Maart 2016 in die Tokai-woud in Kaapstad verkrag en vermoor het. Howard het in grusame besonderhede vertel hoe hy Blöchliger van agter af oorval en gewurg het totdat sy bewusteloos geraak het, voordat hy haar deur die fynbos gesleep het tot op ŉ plek waar niemand hulle sou kon sien nie. Hy het in die bekentenis gesê nadat hy haar beroof het, het hy ŉ skoenveter om haar hande en mond gebind en besluit om haar te verkrag. Hy het haar boude in die lug geposisioneer en haar gesig in die grond gedruk. Nadat hy haar verkrag het, het hy besef dat sy nie meer asemhaal nie. “My regsverteenwoordiger het my ingelig dat die nadoodse ondersoek aangedui het die oorsaak van haar dood was versmoring deur haar gesig wat teen die grond gedruk was en verwurging. Ek bevestig dat ek haar gewurg het toe ek haar van agter af gegryp het en dat ek haar gesig in die sand gedruk het terwyl ek haar verkrag het, wat waarskynlik tot haar dood gelei het,” het Oliver se bekentenis gelui. Franziska Blöchliger Blöchliger het die dag van haar moord in die Tokai-woud gaan draf, maar nie weer teruggekeer nie. Haar liggaam is later in die woud gevind. Sy is beroof van haar selfoon, diamantring en oorfone. Jerome Moses (25) en Daniel Easter (33) is in Februarie vanjaar tot ŉ boete van R5 000 of 12 maande tronkstraf, wat in geheel vir vyf jaar opgeskort is, gevonnis vir die besit van gesteelde goedere wat met Blöchliger se selfoon verband hou. Hulle het skuld op die aanklag erken. ŉ Aanklag van die besit van gesteelde goedere wat vroeër teen Jonathan Jonas aanhangig gemaak is, is in Maart voorlopig teruggetrek weens ŉ tekort aan bewyse. Adv. Lenro Badenhorst vir die staat het in die hof ter verswarende omstandighede aangevoer Blöchliger het ŉ uiters grusame dood gesterf. Hy het ook beklemtoon dat Oliver aanvanklik probeer het om die skuld op ander te pak en nie dadelik verantwoordelikheid vir sy dade aanvaar het nie. Badenhorst het gesê daar is geen wesenlike en dwingende omstandighede hoekom die hof van die minimum vonnisse vir die onderskeie oortredings moet afwyk nie. Die saak is na Donderdag uitgestel vir voorvonnisverrigtinge. Lees alle vorige berigte oor die Tokai-moord op Maroela Media.